b'\n_START_ARTICLE_\nValkeaj\xc3\xa4rvi (Kangasala)\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 9,4 hehtaaria ja se on 650 metri\xc3\xa4 pitk\xc3\xa4 ja 250 metri\xc3\xa4 leve\xc3\xa4. Se sijaitsee loivassa painanteessa sostuneen mets\xc3\xa4alueen keskell\xc3\xa4. J\xc3\xa4rvell\xc3\xa4 on kartan mukaan yksi pieni nimet\xc3\xb6n saari. Sen rantaviivan pituus on 2,1 kilometri\xc3\xa4 ja rannat ovat soistuvaa mets\xc3\xa4maata. J\xc3\xa4rven it\xc3\xa4puolella sijaitsee j\xc3\xa4rven kokoinen suo, joka on ojitettuna saatu kasvamaan mets\xc3\xa4\xc3\xa4. Rantojen tuntumaan m\xc3\xa4kien rinteille on rakennettu kolme vapaa-ajan asuntoa. J\xc3\xa4rvelle tulee kolme tiet\xc3\xa4, jotka alkavat V\xc3\xa4limaan kyl\xc3\xa4ss\xc3\xa4.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Kokem\xc3\xa4enjoen vesist\xc3\xb6ss\xc3\xa4 (vesist\xc3\xb6aluetunnus 35) L\xc3\xa4ngelm\xc3\xa4veden ja Hauhon reittien valuma-alueen (35.7) L\xc3\xa4ngelm\xc3\xa4veden alueella (35.72), jonka Keljonj\xc3\xa4rven valuma-alueeseen (35.728) se kuuluu. J\xc3\xa4rven vedenpinnan korkeus on 135,2 metri\xc3\xa4 mpy. J\xc3\xa4rveen on johdettu nelj\xc3\xa4 mets\xc3\xa4- tai suo-ojaa. Suurin suo laskee kuitenkin j\xc3\xa4rven laskuojaan, joka yhtyy pohjoisessa m\xc3\xa4en alla H\xc3\xa4meenj\xc3\xa4rveen laskevaan Pielissuon ojaan.\n_START_SECTION_\nLuontoarvoja\n_START_PARAGRAPH_\nVedenlaatua koettelee runsas humuspitoisuus, happamuus ja luontaisesta tasosta kohonnut ravinnetaso. J\xc3\xa4rven vesi on luokiteltu tyydytt\xc3\xa4v\xc3\xa4ksi ja j\xc3\xa4rvi soveltuu my\xc3\xb6s virkistysk\xc3\xa4ytt\xc3\xb6\xc3\xb6n tyydytt\xc3\xa4v\xc3\xa4sti.'